સાસુ શબ્દ સાંભળતાં જ એક જમાનાની વહુઓ ફફડી ઊઠતી. સાસુ, નણંદ અને જેઠાણીની યુતિ મિશ્ર સરકારો જેવી હતી. જેમ મિશ્ર સરકારમાં જોડાયેલા પક્ષોને વાતવાતમાં વાંકું પડે છે, પણ વિપક્ષ સામે લડવાની વાત આવે એટલે સંપી જાય છે એમ સાસુ, નણંદ અને જેઠાણીને પરસ્પર પ્રેમ હતો એવું નહોતું. સાસુને મોટી વહુ જોડે ઊભાં રહ્યે બનતું ન હોય, પણ ઘરમાં નાની વહુ આવે એટલે સાસુ જ મોટી વહુ સાથે યુદ્ધવિરામના કરાર કરે ને બન્ને મળીને નાની વહુને સંતાપે. નણંદ અને મોટી ભાભીનુંય એવું જ. નણંદ અને સાસુ આમ મા-દીકરી – એક જ પક્ષના કહેવાય, પણ જેમ એક જ પક્ષવાળા અંદરોઅંદર લડે છે એમ મા-દીકરી અંદરોઅંદર લડતાં, પણ વહુ સામે, મા-દીકરી સંપી જતાં.